ועדת הכספים, כנסת 23, פרוטוקול מספר 138, 2020-10-19 11:30

משה גפני: אני מתכבד לפתוח את ישיבת ועדת הכספים.

משה גפני: על סדר היום הצעת חוק רשות שדות התעופה (מילוות ואגרות חוב למטרות פיתוח ולצורך מימון פעילות שוטפת – הוראות שעה), התש"ף-2020, מ/1359.

משה גפני: מי מציג את הצעת החוק?

משה גפני: זו הצעת חוק ממשלתית.

חיים בורובסקי: אני מאגף התקציבים במשרד האוצר.

חיים בורובסקי: אגיד כמה מילות רקע, ברשותך, ואז ניגש לסעיפים.

חיים בורובסקי: רשות שדות התעופה בימים כתיקונם היא גוף איתן עם הכנסות גם מאגרות וגם ממסחר, שמעביר במסגרת חוק ההסדרים שעבר אצלך בוועדה 50% מן הרווח הנקי שלו למדינת ישראל.

חיים בורובסקי: משבר הקורונה תפס את כל העולם, ובפרט את עולם התעופה, במצב קשה מאוד.

חיים בורובסקי: הטיסות הלכה למעשה נעצרו, ורשות שדות התעופה, שברגיל ההכנסות שלה מגיעות לסדר גודל של 4 מיליארד שקלים, הן נעצרו כמעט לחלוטין החל מחודש מרץ 2020.

חיים בורובסקי: כדי לסבר את האוזן, עד חודש מרץ עברו בנמל התעופה בן גוריון בערך 3.5 מיליון נוסעים ומאז עברו לדעתי סדר גודל של חצי מיליון אנשים, שבהשוואה לשנה שעברה זה ירידה של 90% או 95% או 98%, כלומר זה הפסקה כמעט מוחלטת של הטיסות, גם לצרכי עסקים, גם לצרכי תיירות.

חיים בורובסקי: הדברים ברורים.

חיים בורובסקי: על הרקע הזה רשות שדות התעופה נדרשה לגייס כסף תזרימי כדי לממן את ההוצאות שלה, גם הוצאות שוטפות: תשלום משכורות, תפעול של שדה התעופה, וגם הוצאות הפיתוח, שאמנם קטנו אבל עדיין ישנן, יש התחייבויות לספקים ויש עדיין צרכים שוטפים של תחזוקה שוטפת של שדות התעופה.

חיים בורובסקי: על הרקע הזה ישבנו בישיבה שהייתה לפני כמה חודשים, בראשות שר האוצר ושרת התחבורה, וסוכם על מתווה, שלפיו הרשות תוכל לקחת הלוואות של עד 3.1 מיליארד שקל, שזה, לפי ההערכות של נציגי הרשות שגם נמצאים בדיון, יספיק כדי לעבור את תקופת משבר הקורונה.

חיים בורובסקי: מדינת ישראל תשתתף ב-50% מהחזר הקרן של ההלוואות האלה דרך הפחתה שלהן מהתמלוגים.

חיים בורובסקי: כלומר במקום שרשות שדות התעופה תעביר 50% מן התמלוגים היא תעביר 50% מן התמלוגים בניכוי מחצית מן הקרן.

חיים בורובסקי: זה ההסדר.

משה גפני: למה אתם מאפשרים להם לקחת הלוואות בשעה שאפשר למחול להם על החוב?

משה גפני: הרי רשות שדות התעופה נקלעה, כפי שאתה אומר, למצב בלתי אפשרי.

משה גפני: תמחלו להם על החוב.

שגית אפיק: הכוונה לתמלוגים ולסכום השנתי.

חיים בורובסקי: התפיסה הייתה שמדובר במצב זמני.

חיים בורובסקי: רשות שדות התעופה, כפי שאמרתי, בימים כתיקונם היא גוף איתן.

חיים בורובסקי: הקורונה, אנחנו רואים אותה אמנם כמשבר קשה מאוד לכל ענפי המשק, ובפרט בעולם התעופה, אבל לפחות כרגע מדובר במשבר שיחלוף, זה לא דבר שהולך להישאר איתנו לנצח.

ינון אזולאי: כמה זמן אצלכם מוגדר כזמני?

שגית אפיק: עדיין אפשר למחול אותם באופן זמני, אפשר למחול לשנתיים הקרובות.

חיים בורובסקי: גם התחזיות הבין-לאומיות מדברות על משבר של שנתיים–שלוש.

משה גפני: אני לא למדתי לימודי ליבה אבל למדתי סברה ישרה.

משה גפני: הסברה הישרה אומרת שכל עוד זה המצב אז תמחלו להם על החוב, שבינתיים לא ישלמו.

משה גפני: ברגע שנעבור את זה, בעזרת השם, זה יחזור בחזרה.

משה גפני: נעשה באופן זמני את המחילה.

מיקי לוי: ושאלה נלווית: כמה כסף העבירה רשות שדות התעופה ב-2019 למדינת ישראל, למשרד האוצר?

חיים בורובסקי: היא העבירה 1.2 מיליארד שקל.

שגית אפיק: אנחנו אישרנו את זה כאן.

שגית אפיק: בשל זה אנחנו אומרים שאולי יש לוותר להם.

מיקי לוי: אני מבין, אבל רציתי לרענן את הזיכרון.

מיקי לוי: 1.2 מיליארד שקל זה לא שקל אחד.

חיים בורובסקי: הכסף שרשות שדות התעופה העבירה כבר נכנס לקופת המדינה.

חיים בורובסקי: אתם יודעים היטב, לפחות כמוני, את המצב.

ינון אזולאי: על 2020 אתה יכול עדיין למחול וגם על 2021 אתה יכול למחול.

חיים בורובסקי: לפני שזה נכנס.

חיים בורובסקי: להוציא עכשיו כסף, 1.2 מיליארד שקל - - -

ינון אזולאי: אל תוציא.

ינון אזולאי: תמחל על עכשיו, על 2020 ו-2021.

אנטאנס שחאדה: הם לא הוציאו עובדים לחל"ת?

שגית אפיק: הכוונה היא שעתידית הם לא יצטרכו לשלם, לא אחורה אלא עתידית.

שגית אפיק: הרי בכל שנה הם צריכים לשלם 1.2 מיליארד שקל.

מיקי לוי: גברתי היועצת המשפטית, למחר בבוקר אין להם כסף.

שגית אפיק: במקום לשלוח אותם לקחת הלוואות של 3 מיליארד שקל, שבשנה הבאה לא ישלמו תמלוגים.

חיים בורובסקי: - - -

משה גפני: אני מציע לך, אנחנו לא מבקשים שאתם תוציאו כסף ותיתנו להם, לא מבקשים את זה.

משה גפני: אנחנו מדברים על כסף עתידי.

משה גפני: במקום לאפשר להם לקחת מילוות, מלגות וכל הדברים האלה, אנחנו מציעים למחול להם על הכסף הזה, על ההמשך.

משה גפני: תודה.

בצלאל סמוטריץ': בוודאי שאת הצעת החוק הזאת לא צריך לאשר.

בצלאל סמוטריץ': אני רוצה לפתוח במילים טובות לנציגי רשות שדות התעופה, ובאמצעות

בצלאל סמוטריץ': כם בבקשה גם להנהלה וגם לעובדים.

בצלאל סמוטריץ': זה משבר מטורף.

בצלאל סמוטריץ': הייתי מראשיתו וההשלכות שלו הן משהו שלא ידענו.

בצלאל סמוטריץ': ההתמודדות של רש"ת מן היום הראשון הייתה באמת יוצאת מן הכלל.

בצלאל סמוטריץ': עוד לפני שהשירות הציבורי התחיל להוציא לחל"ת ולפני שהגיעו להסכמות, ברש"ת עשו את הצעדים האלה.

בצלאל סמוטריץ': הראשונים לחוות את המשבר היו אנשי עולם התעופה, ורש"ת בחזית.

בצלאל סמוטריץ': קודם כול תודה.

בצלאל סמוטריץ': זה אתגר גדול ברמת הניהול, לא רק הכלכלי אלא גם האנושי, החברתי, מול עובדים, מול צוות, מול ספקים.

בצלאל סמוטריץ': אתם מנהלים את האירוע ברמה מעוררת השתאות.

בצלאל סמוטריץ': ברור שאם זה ההסדר אז צריך להעביר את הצעת החוק הזאת כמה שיותר מהר, אבל אני חושב שלא היינו צריכים להגיע להצעת החוק הזאת.

בצלאל סמוטריץ': בשנת 2016, אם אינני טועה, מדינת ישראל שלחה את ידה לכיסה העמוק של רש"ת, ואולי במידה מסוימת של הצדק, ולקחה כמעט 4 מיליארד שקלים, כסף שנצבר ברש"ת, וזה בסדר.

בצלאל סמוטריץ': רש"ת היא חברה ממשלתית, בבעלות המדינה, ואם יש צרכים למדינה זה בסדר.

בצלאל סמוטריץ': הייתה התחייבות חד-משמעית של משרד האוצר.

בצלאל סמוטריץ': רש"ת אמרה: אני שומרת את הכסף הזה בדיוק לתקופות כאלה, יש תוכניות פיתוח וכולי.

שגית אפיק: 2018.

בצלאל סמוטריץ': הייתה התחייבות חד-משמעית של משרד האוצר, שבמידה ורש"ת תזדקק לכסף הזה מדינת ישראל תכניס את ידה לכיס ותיתן את הכסף.

בצלאל סמוטריץ': אני לא מדבר היום על תוכניות פיתוח שנעצרו.

בצלאל סמוטריץ': ממש לפני שעזבתי חתמתי על תוכנית פיתוח של כמעט 6 מיליארד שקלים, תוך חמש שנים להביא את נתב"ג ל-40 מיליון נוסעים בקיבולת.

בצלאל סמוטריץ': הכול מתעכב, ובצדק, עד שהתעופה תתאושש.

בצלאל סמוטריץ': אני מדבר עכשיו על השוטף, על ההחזקה הכי הכי בסיסית.

בצלאל סמוטריץ': הבקשה הראשונית של רש"ת הייתה שמשרד האוצר ישים 700–800 מיליון שקלים עד אמצע השנה הבאה.

בצלאל סמוטריץ': לשלוח את רש"ת לקחת הלוואות, אמיתית זה לא נכון.

בצלאל סמוטריץ': הרי על כל דבר צריך לשלם וכל הלוואה כזאת מעמיסה אחר כך על יכולת הפיתוח.

בצלאל סמוטריץ': כאשר נצא מן המשבר יש לנו אינטרס שרש"ת תפרוץ הכי מהר, גם בגלל שבסוף אלה אלמנטים שמעודדים את הצמיחה.

בצלאל סמוטריץ': יש לנו אינטרס להשקיע בתשתית ולפתח את התשתית של נתב"ג ושל שדות תעופה אחרים.

בצלאל סמוטריץ': צריך לדעת, אם משרד האוצר היה הגון והיה מקיים את חלקו בהסכם לא היינו אמורים להעביר חוק כזה אלא מדינת ישראל הייתה צריכה לתמוך ברש"ת כגוף שלה.

בצלאל סמוטריץ': על כך אני נלחמתי.

בצלאל סמוטריץ': כאשר אני עזבתי את תפקידי סיכמו מה שסיכמו.

בצלאל סמוטריץ': אז בוודאי שצריך את זה להשאיר.

בצלאל סמוטריץ': אני מקווה שאתם לוקחים את ההלוואה הזאת בעיניים פקוחות ושאתם יודעים לעמוד בה.

בצלאל סמוטריץ': אני סומך עליכם שבמשאים ומתנים שלכם - - -

משה גפני: בצלאל, תודה רבה על הדברים שלך שהם דברים נכוחים.

מיקי לוי: אני מסכים עם כל מה שאמר בצלאל סמוטריץ', שר התחבורה לשעבר.

מיקי לוי: רש"ת נקלעה למצב בלתי אפשרי ממש.

מיקי לוי: כולנו מכירים כרגע את הוצאות האוצר, והייתי שם.

מיקי לוי: האוצר לא יכניס היום את ידו לכיס ויוציא 800 מיליון שקל למחר בבוקר.

מיקי לוי: לכן לא נותרה בידי רש"ת ברירה אלא לבקש הלוואה כדי להמשיך ולתחזק את שדה התעופה.

מיקי לוי: זה תחזוקה שוטפת ומסלולים ומגדל ועובדים.

מיקי לוי: אני יכול רק לציין אותם לטובה.

מיקי לוי: העובדים ויתרו בתחילת הדרך על 10% משכרם, ובהמשך על 15%, והבכירים ויתרו על 25% כי המצב קשה.

מיקי לוי: נצטרך לאשר את הבקשה הזאת.

מיקי לוי: אין לי בכלל ספק שרש"ת היא גוף איתן ובהמשך היא תוכל להחזיר את כל ההלוואות ולעמוד בהן בגאון.

מיקי לוי: תודה.

בצלאל סמוטריץ': שאלה קטנה לאנשי רש"ת: האם במסגרת ההתערבויות שלכם עם האוצר, משרד האוצר משלם היום על התפעול של שדה התעופה באילת את העלויות מעבר למה שאתם גובים?

בצלאל סמוטריץ': זה גם חלק מן העניין.

בצלאל סמוטריץ': רש"ת היום מחזיקה שדה תעופה שהוא לא כלכלי, כי היא גוף של המדינה ועושה את השליחות הזאת עבור המדינה ועבור אילת, וזה דבר סופר חשוב.

בצלאל סמוטריץ': בשוטף אומר משרד האוצר לרש"ת: יש לכם הכנסות, תפעילו את זה מן ההכנסות שלכם.

בצלאל סמוטריץ': עוד פעם, זה לגיטימי לחלוטין.

בצלאל סמוטריץ': רוצים שרש"ת עכשיו, כשאין הכנסות, כשהיא בהפסדים גדולים, תמשיך להחזיק את המשימה הלאומית הזאת.

בצלאל סמוטריץ': למה על זה לפחות אתם לא מתעקשים?

בצלאל סמוטריץ': 50, 60 – היה איזה סכום.

בצלאל סמוטריץ': אני לא מדבר על כל ה-350.

בצלאל סמוטריץ': דובר על זה שמשרד האוצר יחזיק בסכום מסוים את שדה התעופה באילת.

צחי חבושה: אני סמנכ"ל הכספים ברשות שדות התעופה.

צחי חבושה: אנחנו מבצעים את כל משימות היסוד שמוטלות עלינו, ובכלל זה גם את החזקת כל שדות התעופה הפנים-ארציים ואת שדה התעופה רמון.

צחי חבושה: אנחנו עושים כמיטב יכולתנו על מנת להגיע להסדרים שנוכל להתנהל איתם.

צחי חבושה: כמובן שחלק מן הדברים שנאמרו פה היו משפרים את מצבנו הכלכלי אבל תפקידנו לנהל את הסיטואציה.

ינון אזולאי: עדיין לא קיבלנו תשובה מן האוצר לגבי מה שהיושב-ראש והיועצת המשפטית העלו, שעכשיו רש"ת מעבירה את התמלוגים, זה יוצא בערך 100 מיליון שקל בחודש, 1.62 מיליארד שקל בשנה.

ינון אזולאי: נכון?

צחי חבושה: אתה מבין שהתמלוגים בשנה הקודמת אינם משקפים את התמלוגים של השנים הבאות.

ינון אזולאי: אני שואל את משרד האוצר: למה לא מוותרים מעכשיו, מכאן והלאה למשך שנתיים–שלוש?

ינון אזולאי: היועצת המשפטית העלתה את זה.

ינון אזולאי: זה הדבר הכי פשוט.

ינון אזולאי: בעצם אם אתם לוקחים הלוואה עכשיו אתם תמשיכו לשלם, ותשלמו יותר, בלי לדעת איך תכסו את זה.

ינון אזולאי: והרי אתם טוענים, ובצדק, שיש ירידה של 8%, ההפסדים גדולים.

ינון אזולאי: אנחנו אפילו לא מבקשים שהמדינה תכניס את ידה לכיס אלא אנחנו מבקשים דבר פשוט: שלא יגבו כרגע את התמלוגים, וכתוצאה מכך אתם לא תצטרכו לקחת את ההלוואות, ויכול להיות שגם אם תיקחו הלוואות תזדקקו לפחות, יהיה לכם פחות לשלם למדינה.

מיקי לוי: אין תמלוגים אז אין דרך לאוצר - - - אין הכנסות.

משה גפני: אני עושה לרגע הפסקה.

משה גפני: דודי קופל מן הלשכה המשפטית במשרד האוצר.

משה גפני: אסי מסינג, היועץ המשפטי של משרד האוצר נמצא באמצע דיון.

משה גפני: אני מבקש לקבל תשובה על השאלה של כמה חברים, ובראשם חבר הכנסת סמוטריץ'.

משה גפני: קיבלתי גם פניות רבות.

משה גפני: יש העברות של תקציבים, למשל למוכר שאינו רשמי או למשל לדברים אחרים, דברים חיוניים לתפקוד המשרדים ותפקוד הגופים האלה.

משה גפני: למה אתם לא מביאים את הכסף הזה?

משה גפני: הבאתם היום העברה של בינוי במשרד החינוך.

משה גפני: למה לא הבאתם את הנושאים האלה?

משה גפני: חבר הכנסת שחאדה גם העלה את נושא המוכר שאינו רשמי במגזר הערבי.

משה גפני: למה אתם לא מביאים את זה?

משה גפני: איפה זה עומד?

משה גפני: עוד מעט מסתיימת שנת התקציב.

בצלאל סמוטריץ': מה שאני מדבר עליו לא צריך להגיע לוועדה.

בצלאל סמוטריץ': זה כבר עבר את הוועדה.

בצלאל סמוטריץ': זה לא מגיע למשרדים, כסף המיועד לתוכניות החברתיות.

משה גפני: אמרתי.

משה גפני: למה זה לא בא?

משה גפני: לזה התכוונתי.

משה גפני: בבקשה, מר קופל.

דוד קופל: אני לא מכיר את המקרים הספציפיים האלה.

דוד קופל: אני מבין שהרקע הוא הנחיית היועץ המשפטי לממשלה בעניין כספים פוליטיים והחלטת הממשלה שקדמה לתוכנית המפורטת שהוגשה ואושרה על ידי ועדת הכספים.

אנטאנס שחאדה: זה שעות טיפוח שנכללות בתקציב, התחייבות הממשלה גם בבג"ץ.

דוד קופל: אני לא מכיר מקרים ספציפיים.

דוד קופל: הנחיית היועץ קובעת, ובעקבות זה גם החלטת הממשלה, שכדי להעביר כספים פוליטיים שעליהם הוחלט לתקנות - - -

משה גפני: לא רק כספים פוליטיים.

משה גפני: יש פה סעיפים שנמצאים בתקציב.

משה גפני: זה לא כספים פוליטיים.

משה גפני: למיטב זיכרוני חבר הכנסת שחאדה הוא לא בקואליציה.

בצלאל סמוטריץ': שידבר גם על כספים פוליטיים, אין בעיה, זה לא מילה מגונה.

משה גפני: אבל זה לא כספים פוליטיים.

משה גפני: יש שם חלק שהוא לא פוליטי.

משה גפני: במשרד האוצר אומרים "פוליטי" וכך משתיקים אותך.

משה גפני: זה לא פוליטי.

משה גפני: בבקשה.

דוד קופל: אני חוזר ואומר שוב, אני לא מכיר את המקרים הספציפיים.

דוד קופל: ככל שלא מדובר בכספים פוליטיים בוודאי אני לא יודע לענות על זה.

דוד קופל: ככל שמדובר בכספים פוליטיים אני שב ואומר, יש צורך בחוות דעת משפטית כדי להעביר את הכספים.

משה גפני: אני מבקש ממך, אני מבקש גם מאסי מסינג, אני מבקש מן הלשכה המשפטית שלכם, תדברו גם עם משרד החינוך, אני רוצה תשובות ספציפיות לגבי הנושא הזה, גם בנושא תמרוץ וטיפוח שהעלה חבר הכנסת שחאדה, גם בנושא שהעלה חבר הכנסת בצלאל סמוטריץ'.

משה גפני: אני מקבל פניות שאני לא יכול לעמוד בהן.

משה גפני: נושא המוכר שאינו רשמי.

משה גפני: בלתי אפשרית המציאות הזאת, שיש כספים, שחלקם גם כספים קואליציוניים שהם חלק מן התקציב, אבל חלקם לא כספים קואליציוניים.

משה גפני: אני מבקש עד מחר תשובות ספציפיות, לא דברים עקרוניים.

משה גפני: "היועץ המשפטי", "היועץ המשפטי" – בסדר.

משה גפני: אני רוצה תשובות ספציפיות.

משה גפני: מחר יש לנו ישיבה נוספת.

משה גפני: אני מבקש תשובות.

משה גפני: אביא את זה בתחילת הישיבה.

מיקי לוי: אני רוצה הערה על הצעת החוק הזאת.

משה גפני: רק רגע, מיקי.

ינון אזולאי: דיברת על כספים פוליטיים אבל בחוק עברו פה 700 מיליון שקל לרשת ביטחון תזונתי.

ינון אזולאי: כולם יודעים שזה לא פוליטי.

ינון אזולאי: זה נכנס בחוק, זה עבר גם ועדת חריגים, עבר את הביקורת של המשנה ליועץ המשפטי לממשלה רז ניזרי, עבר את כולם.

ינון אזולאי: משום מה אסי מסינג לא מוכן לחתום על פרוטוקול.

ינון אזולאי: יש לך תשובה למה אתם לא מעבירים את זה?

ינון אזולאי: אתם יודעים שיש אנשים רעבים שמחכים לזה?

משה גפני: אתה יכול לענות על השאלה הזאת של חבר הכנסת אזולאי?

דוד קופל: אני לא מכיר את הנושא.

משה גפני: אני רוצה תשובה עד מחר בבוקר בתחילת ישיבת הוועדה.

משה גפני: תודה רבה.

משה גפני: מיקי לוי על הצעת החוק.

מיקי לוי: בטח הם לוקחים הלוואה ל-10 או 15 שנים, זה לא ליום וחצי, זה סכום אדיר.

מיקי לוי: אני רק רוצה לוודא שהם לא משלמים לאוצר מסכום ההכנסות הכללי אלא לאחר קיזוז ההוצאות הכולל, כולל החזר שנתי של ההלוואה.

מיקי לוי: זה מה שאני רוצה לברר.

מיקי לוי: אני רוצה שזה יירשם בפרוטוקול.

משה גפני: מה אתה רוצה לברר?

מיקי לוי: אומר שוב.

מיקי לוי: יש להם X הכנסות.

מיקי לוי: הם מקזזים הוצאות של החזקה, של משכורות ושל כל הדברים.

מיקי לוי: אני רוצה שלא יהיה תרגיל ויגידו: רגע, נכון, יש קיזוז של כל ההוצאות אבל לא קיזוז ההוצאה של החזר ההלוואה.

מיקי לוי: שיהיה ברור שההחזר של ההלוואה כלול בהוצאות וההתחשבנות היא אחר כך ממה שנשאר.

משה גפני: נכון מאוד.

משה גפני: מה התשובה?

צחי חבושה: זה בדיוק רוח החוק.

צחי חבושה: מהרווח הנקי תקוזז הקרן של החזר ההלוואה ורק לאחר מכן יחושבו 50% התמלוגים שיועברו לאוצר.

מיקי לוי: העיקר שזה רשום בפרוטוקול.

משה גפני: תודה רבה.

משה גפני: עו"ד מלי סיטון, היועצת המשפטית של משרד התחבורה, בבקשה.

מלי סיטון: שלום אדוני ושלום לחברי הוועדה הנכבדים.

מלי סיטון: הצעת החוק לתיקון חוק רשות שדות התעופה עוסקת בשני תיקונים שהם בגדר הוראת שעה.

מלי סיטון: התיקון הראשון הוא לסעיף 40א1.

מלי סיטון: אחרי ההוראה בדבר תשלום תמלוגים, למרות ההוראה בדבר התמלוגים, תיכנס הוראה, שממוספרת בפסקה (2): על אף האמור בפסקה (1), "בעבור כל שנה החל משנת 2023, יופחת מהרווח השנתי הנקי החזר קרן מילוות מותר בניכוי, ובלבד שהסכום הכולל שיופחת לפי הוראות פסקה זו לא יעלה על 2.5 מיליארד שקלים חדשים;"

משה גפני: עו"ד סיטון, את מקריאה?

מלי סיטון: אני מקריאה לפרוטוקול את שני התיקונים.

משה גפני: עוד נגיע לזה.

משה גפני: תמתיני רגע.

משה גפני: אנחנו נצטרך לקרוא את הצעת החוק כדי להצביע עליה.

משה גפני: מי מאגף התקציבים ביקש להתייחס?

חיים בורובסקי: רציתי להשיב על השאלות של חברי הכנסת.

חיים בורובסקי: זה בדיוק ההצעה שהחוק מדבר עליה.

חיים בורובסקי: היום מדינת ישראל לא מקבלת תמלוגים כי לצערנו רשות שדות התעופה לא מרוויחה כסף.

חיים בורובסקי: במבט צופה פני העתיד, זה בדיוק מה שעשינו: אמרנו שלפני שמשלמים את התמלוגים ינכו את כל ההוצאות, לרבות החזר הקרן בגין ההלוואות.

משה גפני: למה התנועה הסיבובית הזאת?

משה גפני: למה אי אפשר להגיד עכשיו בחוק שאנחנו מוחלים להם עד שהמצב הזה ישתנה ואנחנו מתפללים שהוא ישתנה?

חיים בורובסקי: אדוני, זה בדיוק זה.

שלומית ארליך: זה לא בדיוק זה כי בעצם אתה אומר:

שלומית ארליך: לפני שמשלמים תמלוגים אנחנו מנכים את החזר הוצאות הקרן, אבל אתה לא אומר:

שלומית ארליך: אני עוצר כרגע את תשלום התמלוגים על ידי הרשות ורק כשאני רואה שהיא חוזרת למצב איתן אני מחזיר לה את חובת תשלום התמלוגים.

חיים בורובסקי: אבהיר.

חיים בורובסקי: קודם כול, כל עוד הרשות לא מרוויחה כסף היא לא משלמת כלום למדינת ישראל.

חיים בורובסקי: כלומר כל עוד אין תנועה, כל עוד מצב המשבר נמשיך אין תשלום תמלוגים למדינת ישראל בכלל.

חיים בורובסקי: רווח נקי שממנו משולמים התמלוגים, 50%, זה רק כאשר הגוף רווחי, כשיש לו רווח נקי, קרי: הוא מרוויח כסף.

חיים בורובסקי: במצב שבו יש רווח נקי אנחנו מנכים את כל הוצאות החזר הקרן, שזה חשבונאית לא מנוכה בדרך כלל, עשינו פה החרגה ואמרנו: מנכים את כל ההוצאות ורק אחר כך - - -.

משה גפני: תודה רבה.

משה גפני: עו"ד סיטון, את רוצה לקרוא בבקשה את הצעת החוק?

ינון אזולאי: אני רוצה לשאול אותה לפני כן משהו שקשור למשרד התחבורה.

ינון אזולאי: אתמול כולנו ראינו שבסגרים מגיע אוטובוס של אגד או של חברות אחרות ומוריד את האנשים בכניסה לעיר, בכניסה לשכונה, ברכס בירושלים.

ינון אזולאי: ראינו שעושים את זה גם בבני ברק.

ינון אזולאי: האם אתם מאשרים דבר כזה?

ינון אזולאי: האם אתם עוקבים אחרי זה?

ינון אזולאי: אני יודע שהמשרד כבר מודע לכך.

ינון אזולאי: מה עשיתם כדי שזה לא ימשיך הלאה?

מלי סיטון: המשרד בהחלט מודע לכך ומטפל בכך, רק שמשרד התחבורה נעתר לדרישות של המשטרה ופיקוד העורף, אבל אנחנו בהחלט מטפלים בפניות האלה.

ינון אזולאי: מה זה "מטפלים"?

ינון אזולאי: במה זה מתבטא שמטפלים?

ינון אזולאי: אנחנו רואים ילדים, אנשים, נשים בהיריון, שכבר מותר להם לצאת, אנשים שחזרו עם קניות.

ינון אזולאי: זורקים אותם בכניסה לשכונה שלהם ופשוט מתעללים בהם.

ינון אזולאי: טוב שאתם מודעים לזה אבל מה נעשה?

בצלאל סמוטריץ': מה אתה רוצה מהיועצת המשפטית של המשרד?

בצלאל סמוטריץ': אתן לך את מספר הטלפון של סגן השר מקלב, הוא אחראי על התחבורה הציבורית, תדבר איתו.

בצלאל סמוטריץ': היועצת המשפטית מתעסקת במשפט.

ינון אזולאי: שאלתי אם יש נציג של משרד התחבורה.

ינון אזולאי: בנוסף, אמרו לי שהיועצים המשפטיים קובעים הכול במשרד.

בצלאל סמוטריץ': במשרד התחבורה לא.

בצלאל סמוטריץ': אתה לא מכיר, לא את המשרד ולא את היועצת המשפטית שאנחנו כל כך מתגעגעים אליה.

ינון אזולאי: אם את אומרת שזה לא חוקי, השאלה אם יש אכיפה שאתם עושים כנגדם.

ינון אזולאי: אני לא בא אליך בתלונה אבל את נמצאת כרגע בזום ואני מבקש ממך תשובה.

מלי סיטון: בתופעה כזו משרד התחבורה פועל מול המפעילים ומתאם מול המפעיל, מול המשרד לביטחון פנים, משטרת ישראל ופיקוד העורף.

מלי סיטון: אנחנו מבררים את הנסיבות שעליהן אדוני מדבר.

מלי סיטון: גם - - - הביטחון שלא מאפשרים לאוטובוסים להיכנס לאזורים.

משה גפני: תודה רבה.

משה גפני: את רוצה לקרוא את הצעת החוק?

מלי סיטון: הצעת חוק רשות שדות התעופה (מילוות ואגרות חוב למטרות פיתוח ולצורך מימון פעילות שוטפת – הוראות שעה), התש"ף

מלי סיטון: -2020

שלומית ארליך: זה יהפוך להיות התשפ"א.

מלי סיטון: כמובן.

משה גפני: לא כמובן.

משה גפני: אנחנו הולכים להצביע על הצעת חוק, שלא תהיה טעות.

משה גפני: מישהו עוד יגיש עתירה לבג"ץ נגדכם.

מלי סיטון: אנחנו נתמודד, אדוני.

משה גפני: אבל אנחנו לא אוהבים שיש עתירה לבג"ץ על החלטה של ועדת הכספים, פרט למקרה אחד.

מלי סיטון: סעיף 1 – תיקון סעיף 40א1 – הוראת שעה בחוק רשות שדות התעופה, התשל"ז-1977 (להלן – החוק העיקרי), בסעיף 40א1 – (1) בסעיף קטן (א), האמור בו יסומן כפסקה (1) ואחריה יבוא: "(2) על אף הוראות פסקה (1), בחישוב התמלוגים כאמור באותה פסקה, בעבור כל שנה החל משנת 2023, יופחת מהרווח השנתי הנקי החזר קרן מילוות מותר בניכוי, ובלבד שהסכום הכולל שיופחת לפי הוראות פסקה זו לא יעלה על 2.5 מיליארד שקלים חדשים;"

שלומית ארליך: אם את יכולה להסביר פה שני היבטים.

שלומית ארליך: דבר ראשון, למה בכל שנה החל משנת 2023?

שלומית ארליך: והדבר השני, איך נקבע הסכום שלא יעלה על 2.5 מיליארד שקלים חדשים?

צחי חבושה: לנו יש תחזית תזרים מזומנים שמבוססת גם על תחזית תנועת הנוסעים.

צחי חבושה: עבדנו על זה ביחד עם משרד האוצר.

צחי חבושה: לפיה, אלה הסכומים שנדרשים על מנת לכסות את הבור שנוצר.

צחי חבושה: זה 2.5 מיליארד שקלים שכנראה אנחנו נידרש לשוטף, והיתרה, אם תוקם קופה מרכזית לקצבה ייתכן ונידרש לעוד סכום נוסף.

צחי חבושה: לכן הגענו ל-3.1 מיליארד שקלים.

שלומית ארליך: בכל כמה זמן אתם מעדכנים את התחזית?

צחי חבושה: כל כמה זמן שהיא נדרשת לעדכון.

צחי חבושה: לקחנו גם מרווחי שוליים.

צחי חבושה: מעת לעת אנחנו בוחנים את התחזית שלנו.

שלומית ארליך: המשמעות היא שאם יהיה עדכון דרמטי של התחזית אתם תצטרכו לחזור ולהביא תיקון לחוק.

צחי חבושה: אנחנו נידרש לסוגיה הזאת ואם התשובה תהיה לקחת הלוואות אז נתקן את החוק.

צחי חבושה: אם נמצא פתרון אחר אז כמובן נבוא עם פתרונות אחרים.

משה גפני: אנחנו מתפללים שאתם תחזרו לתפקוד רגיל.

בצלאל סמוטריץ': אני לא בטוח שהבנו.

בצלאל סמוטריץ': אם הסכום הכולל שיופחת לפי הוראות פסקה זו הוא 2.5 מיליארד שקלים, וזה 50% מקרן ההלוואה, אז הוא יכול לקחת הלוואה של 5 מיליון שקלים.

בצלאל סמוטריץ': לא אמרתי שזה מה שתיקח.

בצלאל סמוטריץ': המסגרת שהחוק מאפשר היא לקחת עד 5 מיליארד שקלים הלוואה, כשעד חצי מזה, שזה 2.5 מיליארד שקלים, הוא יכול לקזז מן התמלוגים שהוא יהיה אמור להעביר למדינה מ-2023 והלאה.

בצלאל סמוטריץ': כנראה שעד 2023 הוא לא יעביר תמלוגים בכלל כי זה הצפי.

צחי חבושה: השר לשעבר, כפי שאנחנו מבינים את החוק, הצעת החוק מאפשרת לרשות לקחת הלוואות בהיקף של עד 3.1 מיליארד שקלים.

צחי חבושה: 2.5 מיליארד שקלים יותרו בניכוי מהרווח הנקי לצורך חישוב התמלוגים של ה-50%.

מיקי לוי: זה מה ששאלתי קודם.

קריאה: חבר הכנסת סמוטריץ', זה נמצא בסעיף הבא.

צחי חבושה: מיליארד שקלים מתוך ה-3.1 מיליארד שקלים יוכרו בניכוי מהרווח הנקי לצורך חישוב התמלוגים שיועברו למדינה.

בצלאל סמוטריץ': זה לא מה שכתוב.

בצלאל סמוטריץ': כתוב: "יופחת מן הרווח".

בצלאל סמוטריץ': "בחישוב התמלוגים כאמור באותה פסקה, בעבור כל שנה החל משנת 2023, יופחת מהרווח השנתי הנקי החזר קרן מילוות".

בצלאל סמוטריץ': הבנתי.

צחי חבושה: זה החזר הקרן של ההלוואה, ניכוי מהרווח הנקי לצורך החישוב.

צחי חבושה: שאלתם גם למה החל מ-2023.

צחי חבושה: ראשית, אלה ההסכמות לכאורה שהסתכמו בהצעת החוק.

צחי חבושה: אין לכך משמעות, שכן אנחנו גם רוצים להתחיל להחזיר את הקרן החל משנת 2023.

משה גפני: תודה רבה.

משה גפני: בבקשה, עו"ד סיטון.

מלי סיטון: "ואולם, עלה מספר הנוסעים מישראל או אליה דרך נמל התעופה בן גוריון, בשנה מסוימת, על 24 מיליון נוסעים, לא יופחת החזר קרן מילוות כאמור מהרווח השנתי הנקי בחישוב התמלוגים בעבור כל שנה מאותה שנה ואילך.

מלי סיטון: ";"

שלומית ארליך: ב-24 מיליון נוסעים, הכוונה היא בעצם לצלם תמונת מצב שהייתה כאשר נחקק סעיף התמלוגים בשנת 2019, נכון?

שלומית ארליך: לכן התייחסתם ל-24 מיליון נוסעים?

צחי חבושה: ההטבה שניתנת כאן בתיקון החקיקה מסתיימת כאשר אנחנו חוזרים לתנועת נוסעים של שנת 2019, ל-24 מיליון נוסעים.

מלי סיטון: "(2) בסעיף קטן (ד), לפני ההגדרה "ההכנסה החייבת השנתית" יבוא: ""החזר קרן מילוות מותר בניכוי" – החזר קרן שנתי בשל מילוות ואגרות חוב שנטלה הרשות לפי סעיף 41(ב), כפי שנקבע בדוחות הכספיים כאמור בסעיף 38א;".

מלי סיטון: סעיף 2 – תיקון סעיף 41 – הוראת שעה בסעיף 41 לחוק העיקרי, האמור בו יסומן כסעיף קטן (א) ואחריו יבוא: "(ב) על אף הוראות סעיף קטן (א), בתקופה שמיום תחילתו של חוק רשות שדות התעופה (מילוות ואגרות חוב למטרות פיתוח ולצורך מימון פעילות שוטפת – הוראות שעה), התשפ"א-2020, עד יום א' בתמוז התשפ"ב (30 ביוני 2022),"

שלומית ארליך: למה ההתייחסות לתאריך הספציפי הזה?

שלומית ארליך: זו ההערכה של משבר הקורונה?

מלי סיטון: נכון.

שלומית ארליך: שוב, אם אנחנו מגיעים למצב שבו מחליטים להאריך את זה אז אתם תצטרכו לתקן את החוק.

מלי סיטון: אכן כך.

מלי סיטון: "רשאית הרשות, בכפוף לאמור בכל חוק, לקבל מילוות, הן למטרות פיתוח והן לצורך מימון הפעילות השוטפת של הרשות, ולהנפיק למטרות אלה איגרות חוב, ובלבד שהסכום הכולל של המילוות שתקבל הרשות בתקופה האמורה ושל איגרות החוב שתנפיק באותה תקופה לא יעלה על 3.1 מיליארד שקלים חדשים; המילוות ותנאיהם והנפקת איגרות החוב ותנאיהן טעונים אישור הממשלה; אישורים לפי סעיף קטן זה יינתנו לפי הצעת שרי התחבורה והאוצר, ובשים לב בין השאר למצבה הכספי של הרשות ולצפי לעניין יכולתה לעמוד בהתחייבויותיה לפי תנאי המילוות ואגרות החוב, וכן לצפי לעניין היקף הפעילות בענף התעופה.

מלי סיטון: ""

שלומית ארליך: עוד שאלה אחת.

שלומית ארליך: למה הוחלט לשנות פה בסיפה את המודל שנקבע בסעיף 41(א), שאומר שכאשר מקבלים מילוות למטרות פיתוח אז המילוות ותנאיהם טעונים אישור שרי התחבורה והאוצר ואילו הנפקת איגרות החוב ותנאיהן טעונים אישור הממשלה?

שלומית ארליך: למה שיניתם את האופי שבו צריך לאשר את זה?

מלי סיטון: זאת הייתה החלטת הממשלה כאשר הבאנו בפניה את הסעיף לאישור.

בצלאל סמוטריץ': אני מבקש למחוק את הצורך באישור הממשלה, מן הטעם הפשוט: הממשלה לא מתכנסת.

משה גפני: בסדר.

בצלאל סמוטריץ': לא בסדר.

משה גפני: זו ההצעה שלך.

משה גפני: אז אנחנו נצביע נגד ההצעה הזאת.

בצלאל סמוטריץ': למה?

אופיר כץ: יש החלטות שמתקבלות בטלפון.

משה גפני: בסדר, בצלאל, הבנו.

בצלאל סמוטריץ': תקשיבו רגע.

בצלאל סמוטריץ': אני לא עושה פה עכשיו מאבק קואליציה-אופוזיציה.

משה גפני: אתה כן עושה.

בצלאל סמוטריץ': לא נכון.

בצלאל סמוטריץ': תשמע את הצעתי.

בצלאל סמוטריץ': הרי הרשות צריכה את הכסף, היא צריכה את המילוות.

בצלאל סמוטריץ': אני מציע שזה יהיה לפי אישור שרי האוצר והתחבורה – וברור שהם לא יחליטו לבד – ובלי אישור ממשלה, כי פורום הממשלה לא מתכנס להצעת מחליטים.

בצלאל סמוטריץ': יש הצעות שקשורות לקורונה.

בצלאל סמוטריץ': במשך החודשיים האחרונים הממשלה לא התכנסה ולא העבירה אף החלטה.

משה גפני: היא התכנסה אתמול.

בצלאל סמוטריץ': לענייני קורונה, לא לדברים כאלה.

משה גפני: זה ממש ענייני קורונה.

בצלאל סמוטריץ': הוא יחכה עכשיו חודשיים עד שהממשלה תתכנס לאשר לו?

בצלאל סמוטריץ': מה אכפת לך שזה יהיה באישור שר האוצר ושר התחבורה?

אופיר כץ: יש הרבה החלטות שהממשלה קיבלה בלי להתכנס, שלא קשורות לקורונה.

בצלאל סמוטריץ': אתה מוכן לבדוק עם שר האוצר?

בצלאל סמוטריץ': מה אכפת לך?

בצלאל סמוטריץ': אתה מרכז הקואליציה בוועדת הכספים.

בצלאל סמוטריץ': תבדוק אם שר האוצר מוכן, באישור שר האוצר ושר התחבורה ובלי אישור ממשלה.

בצלאל סמוטריץ': אם יש הסכמה עקרונית אז לשם מה צריך את הסכמת הממשלה?

משה גפני: תודה רבה.

משה גפני: יעקב גנות, מנכ"ל רשות שדות התעופה.

משה גפני: שלום, יעקב.

משה גפני: עברנו על הצעת החוק ודנו בה.

משה גפני: אנחנו בדרך לאישור.

משה גפני: האם יש לך מה להגיד בעניין הזה?

משה גפני: אנחנו תומכים בך ואנחנו תומכים ברשות.

משה גפני: מה אתה רוצה לומר בעניין?

יעקב גנות: אדוני, יש לי רק משפט אחד לומר: אני רוצה להודות לך מראש, מצד אחד.

יעקב גנות: מצד שני, כואב לי שאחרי תשע שנים שהגענו למצב שבאמת הרשות החזיקה את עצמה, תכננה תוכניות פיתוח, נתנה מענה ל-24 מיליון נוסעים, חוזרים אחורה.

יעקב גנות: אין לנו ברירה, אנחנו נעשה הכול כדי להגיע למצב שלא נצטרך הלוואות או טובות מאף גוף.

יעקב גנות: אני מראש מודה לכולם על התמיכה.

יעקב גנות: תודה לכולכם.

משה גפני: תודה רבה, יעקב גנות.

משה גפני: אני מציע שנצביע על הצעת החוק.

משה גפני: אני לא מסיים אותה.

משה גפני: אופיר כץ בודק עם שר האוצר.

משה גפני: אם לא, נשאיר את הניסוח כך: אם שר האוצר ושר התחבורה יסכימו והממשלה תסכים.

בצלאל סמוטריץ': אני בודק עם שר האוצר.

בצלאל סמוטריץ': תן לי חמש דקות התייעצות סיעתית.

מיקי לוי: תבדוק עם שרת התחבורה, לא עם שר האוצר.

מיקי לוי: עם משרד האוצר זה קל יותר.

משה גפני: אנחנו נצביע בעוד חמש דקות.

נעם הרצוג: אני ממשרד המשפטים.

נעם הרצוג: אם אפשר להתייחס לשאלת אישור ממשלה לעומת אישור שרים.

משה גפני: בבקשה.

נעם הרצוג: רציתי לציין שבדיון שבו הממשלה ביקשה שבמקרה הזה הוראת השעה תקבע שנדרש אישור ממשלה על האיגרות והמילוות ולא אישור שרים כבימים כתיקונם, הנימוק היה שכך נהוג בחברות הממשלתיות.

נעם הרצוג: ונימוק נוסף היה, אני מבקש להביא את זה לידיעת חברי הוועדה, שבמקרה הזה באופן תקדימי אנחנו מאפשרים לתאגיד סטטוטורי להתממן גם לצרכיו השוטפים באמצעות חוב.

נעם הרצוג: זה דבר רגיש שלא נעשה בעבר ולכן רצו לנקוט משנה זהירות ולהביא את הדברים למליאת הממשלה.

נעם הרצוג: רציתי ליידע.

משה גפני: תודה רבה.

אופיר כץ: גם שר האוצר רוצה שזה יהיה בהסכמת הממשלה.

מיקי לוי: בצלאל, העניין גמור.

מיקי לוי: יש גם חוות דעת משפטית וגם שר האוצר לא מסכים.

משה גפני: רבותי, יש הסתייגות של חבר הכנסת בצלאל סמוטריץ', שזה לא יהיה באישור הממשלה אלא באישור שר האוצר ושר התחבורה.

משה גפני: מי בעד ההסתייגות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – 1

משה גפני: נמנעים – אין

משה גפני: ההסתייגות לא התקבלה.

משה גפני: הצעת חוק רשות שדות התעופה (מילוות ואגרות חוב למטרות פיתוח ולצורך מימון פעילות שוטפת – הוראות שעה), התשפ"א-2020, מי בעד אישור הצעת החוק כפי שהוקראה כאן?

משה גפני: מי נ גד?

משה גפני: מי נמנע?

משה גפני: בעד – פה אחד הצעת חוק רשות שדות התעופה (מילוות ואגרות חוב למטרות פיתוח ולצורך מימון פעילות שוטפת – הוראות שעה), התש"ף-2020 אושרה.

משה גפני: הצעת החוק אושרה פה אחד.

בצלאל סמוטריץ': אני מגיש רביזיה כדי שאם נרצה נוכל לפתוח את הדיון על הצעת החוק.

משה גפני: אבל אתה עולה למליאה עם זה.

בצלאל סמוטריץ': מה אכפת לך?

בצלאל סמוטריץ': אין בעיה, אוכל למשוך את הרביזיה.

בצלאל סמוטריץ': בינתיים הגשתי רביזיה.

בצלאל סמוטריץ': בסדר?

משה גפני: בסדר.

משה גפני: אני מבקש שלא נצטרך לבוא להצבעה.

משה גפני: תיקח את 20 הדקות האלה.

בצלאל סמוטריץ': אם השר יסכים אז נפתח את הרביזיה.

משה גפני: בסדר גמור.

משה גפני: אם השר לא יסכים - - -

בצלאל סמוטריץ': אז אוריד את הרביזיה שלי.

צחי חבושה: אשמח מאוד אם תהיה קריאה מן הוועדה, אם זה אפשרי, להעלות את הצעת החוק לקריאה שנייה ושלישית מהר ככל הניתן, להאיץ את התהליכים.

משה גפני: מהירה?

משה גפני: אני לא יודע.

משה גפני: אני איש אטי, אני לא איש מהיר.

משה גפני: לאט-לאט.

משה גפני: בסדר, נעשה את מה שצריך לעשות, לא נעכב שום דבר.

משה גפני: אנחנו יודעים את הדחיפות של העניין.

משה גפני: כשדיברו איתי על זה שמתי את זה בסדר היום בישיבה הראשונה של ועדת הכספים.

משה גפני: תודה רבה.

משה גפני: הישיבה נעולה.